Държилово (дем Негуш)
Държилово или Дражилово (, Метаморфоси, катаревуса: Μεταμόρφωσις, Метаморфосис, до 1928 Δροζέλοβο, Дрозелово или Ντραζίλοβο, Δραζίλοβο, Дразилово) е село в Република Гърция, област Централна Македония, дем Негуш.

География 
Селото е разположено на 950 m надморска височина в североизточната част на планината Каракамен (Негуш планина или Дурла, на гръцки Вермио) на 13 km северозападно от демовия център Негуш.

История

В Османската империя 
До началото на XIX век Държилово е богато българско село, дало някои от най-известните дейци на ранното българско възраждане и големи солунски търговци. През април 1822 година държиловчани участват активно в Негушкото въстание и селото е разорено напълно от Мехмед Емин паша по време на потушаването на въстанието. 40 държиловчани, заедно с 25 теховчани под командването на Йоанис Папарескас осигуряват изтеглянето на жените и децата от Негуш. Държиловчани се разселват в Мелник, Петрич, Сяр, Баракли Джумая и Горни и Долни Порой.

След това е възстановено от влашки пастири от околните влашки села.

В Гърция 
В 1912 година през Балканската война в селото влизат гръцки войски, а след Междусъюзническата война в 1913 година Държилово остава в Гърция. В 1922 година в селото са заселени гърци бежанци от Понт. В 1928 година името на селото е променено на Метаморфосис. Селото отново е разселено през зимата на 1947 година по време на Гражданската война, като жителите му с изселват в Негуш, откъдето обработват имотите си.

В Държилово работи голяма ферма „Дразилово“ за отглеждане на биопрасета.

Личности 
 Родени в Държилово
   Иван Хаджилазаров, солунски търговец, ръководител на Солунската българска община, по-късно гъркоманин
  Киряк Държилов (? – 1877), български книжовник и просветен деец
  Константин Държилов (? – 1890), български книжовник и просветен деец

 Други
  Георги Динков (1839 – 1876), български просветен деец, син на Константин Държилов
  Димитриос Динкас (1876 – 1974), гръцки политик, син на Георги Динков
  Периклис Хадзилазару (1857 – 1917), гръцки общественик, син на Иван Хаджилазаров
  Славка Динкова (1848 – 1878), българска просветна деятелка, дъщеря на Константин Държилов

Външни препратки 
 Народна приказка от Държилово, обнародвана от Кузман Шапкарев, 1894 г.

Бележки 

Села в дем Негуш
Арумънски селища